桃源行送張頡仲舉歸武陵
作者：王令
朝代：宋

paragraphs: 山環環兮相圍，溪亂亂兮漣漪。
花漫漫兮不極，路繚繚兮安之。
棄舟步岸兮欲進復疑，山平阜斷兮忽得平原巨澤，莽不知其東西。
桑麻言言兮田野孔治，風回地近兮將亦聞乎犬雞。
信有居者兮，盍亦往而從之。
語何爲乎獨秦，服何爲乎異時。
見何驚兮遌錯，貌何野而棲遲。
問何迂兮古昔，聽何感而喑噫。
秦崩晉代兮河覆山移，天顛地陷兮何有不知。
上無君兮孰主，下無令兮孰隨。
身羣居而孰法，子娶嫁而孰媒。
既棄此而不用，何久保而弗離。
豈畏伏於亂世兮，猶魚潛而鳥棲。
寧知君之爲擾兮，不知上之可依。
豈懲薄而過厚兮，遂篤信而忘欺。
將久習以成俗兮，亦耳目之無知。
眷叙言之綢繆，與歡意之依稀。
及情終而禮闋，忽回腸而念歸。
更酸顔而慘頞，嘆異世之從容。
惜暫遇之偶然，嗟永離而莫同。
舟招招而去岸，帆冉冉以行風。
豁山靄之披袪，赫曉日之曈曨。
驚迴舟而返盼，忽逕斷而溪窮。
目恍惚兮圖畫，心輈張兮夢中。
何一人之獨悟，遂萬世之迷踪。
惟天地之茫茫兮，故神怪之或容。
惟昔王之制治兮，惡魑魅之人逢。
逮後世之凌夷兮，固人鬼之爭雄。
抑武陵之麗秀兮，故水複而山重。
及崖懸而磴絕，人跡之不到兮，反疑與夫仙通。
君生其地兮，宜神氣之所鍾。
觀顔面之峭峭兮，其秀猶有山水之餘風。
憫斯民之無知兮，久鬼覆而仙蒙。
顧窮探兮遠覽，究非是之所從。
因髙言而大唱，一洗世之昏聾。